Chet el fuqarolari va fuqaroligi bo‘lmagan shaxslarga tibbiy yordam ko‘rsatish tartibi to‘g‘risidagi nizomni tasdiqlash haqida

O‘zbekiston Respublikasining “Fuqarolar sog‘lig‘ini saqlash to‘g‘risida”gi Qonuniga muvofiq buyuraman:
 1. Chet el fuqarolari va fuqaroligi bo‘lmagan shaxslarga tibbiy yordam ko‘rsatish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Ushbu Nizom boshqa davlatlar hududida doimiy yashaydigan va O‘zbekiston Respublikasi hududida vaqtincha turgan chet el fuqarolari va fuqaroligi bo‘lmagan shaxslar, shuningdek O‘zbekiston Respublikasi hududida doimiy yashaydigan chet el fuqarolariga (bundan buyon matnda chet el fuqarolari va fuqaroligi bo‘lmagan shaxslar deb yuritiladi) davlat sog‘liqni saqlash muassasalari (bundan buyon matnda davolash muassasasi deb yuritiladi) tomonidan malakali tibbiy yordam ko‘rsatish tartibini belgilaydi.
 Mazkur Nizom talablari O‘zbekiston Respublikasida doimiy yashaydigan fuqaroligi bo‘lmagan shaxslarga nisbatan tatbiq etilmaydi.
 O‘zbekiston Respublikasining “Fuqarolar sog‘lig‘ini saqlash to‘g‘risida”gi hamda “O‘zbekiston Respublikasida chet el fuqarolarining va fuqaroligi bo‘lmagan shaxslarning huquqiy holati to‘g‘risida”gi qonunlariga asosan O‘zbekiston Respublikasida doimiy yashaydigan fuqaroligi bo‘lmagan shaxslar sog‘liqni saqlashga bo‘lgan huquqdan O‘zbekiston Respublikasining fuqarolari bilan teng ravishda foydalanadi.
 1. Ushbu Nizomda quyidagi tushunchalar qo‘llaniladi:
 chet el fuqarosi — O‘zbekiston Respublikasining fuqaroligiga ega bo‘lmagan, boshqa davlat fuqaroligiga va o‘zining boshqa davlat fuqaroligiga mansubligiga doir dalilga ega bo‘lgan shaxs;
 fuqaroligi bo‘lmagan shaxs — O‘zbekiston Respublikasining fuqarosi bo‘lmagan va o‘zining chet davlat fuqaroligiga mansubligiga doir dalilga ega bo‘lmagan shaxs;
 shoshilinch tibbiy yordam — kasalliklarga chalinganda, baxtsiz hodisalar yuz berganda, jarohat olganda, zaharlanganda va tez tibbiy aralashuv har qanday sharoitda ko‘rsatilishini talab qiladigan boshqa holatlarda ko‘rsatiladigan tibbiy yordam turi. Shoshilinch tibbiy yordam kechiktirib bo‘lmaydigan va tez tibbiy yordamni o‘z ichiga oladi;
 kechiktirib bo‘lmaydigan tibbiy yordam — bemor hayotiga xavf soladigan aniq belgilari bo‘lmagan to‘satdan kuchli kasalliklarda, holatlarda va surunkali kasalliklar kuchayganda ko‘rsatiladigan tibbiy yordam turi;
 tez tibbiy yordam — bemor hayotiga xavf soladigan to‘satdan kuchli kasalliklarda, holatlarda va surunkali kasalliklar kuchayganda shoshilinch ko‘rsatiladigan tibbiy yordam turi;
 rejali tibbiy yordam — profilaktika tadbirlari o‘tkazishda, bemor hayotiga xavf solmaydigan, shoshilinch va kechiktirib bo‘lmaydigan tibbiy yordam talab qilmaydigan kasalliklar va holatlarda ko‘rsatiladigan tibbiy yordam turi. Bunday yordamning muayyan vaqt kech ko‘rsatilishi bemor hayotining yomonlashishiga, hayoti va sog‘lig‘i xavf ostida qolishiga sabab bo‘lmaydi.
 2. Chet el fuqarolari va fuqaroligi bo‘lmagan shaxslarning sog‘liqni saqlashga bo‘lgan huquqi O‘zbekiston Respublikasining xalqaro shartnomalariga muvofiq kafolatlanadi.
 Agar O‘zbekiston Respublikasining xalqaro shartnomalarida chet el fuqarolari va fuqaroligi bo‘lmagan shaxslarga tibbiy yordam ko‘rsatishning O‘zbekiston Respublikasi qonunchiligi va ushbu Nizomda nazarda tutilganidan boshqacha tartibi belgilangan bo‘lsa, xalqaro shartnomalar qoidalari qo‘llaniladi.
 3. Tibbiy yordam so‘rab murojaat qilgan chet el fuqarolari va fuqaroligi bo‘lmagan shaxslar quyidagi huquqlarga ega:
 bepul shoshilinch, kechiktirib bo‘lmaydigan va tez tibbiy yordam olish;
 pulli asosda rejali tibbiy yordam olish;
 shifokorni va davolash muassasasini tanlash;
 sanitariya-gigiyena talablariga javob beradigan sharoitda tekshiruvdan o‘tish, davolanish va parvarish qilinish;
 mavjud usullar va dori-vositalari yordamida tibbiy yordam olish;
 tibbiy yordam so‘rab murojaat qilganligi, sog‘lig‘ining holati, qo‘yilgan tashxis to‘g‘risidagi ma’lumotlar hamda uni tekshirish va davolash chog‘ida olingan boshqa ma’lumotlar sir saqlanishini talab qilish;
 tibbiy aralashuvga o‘z ixtiyori bilan rozilik berish yoki uni rad etish;
 o‘z huquq va majburiyatlari xususida hamda sog‘lig‘ining holati haqida ma’lumot olish, shuningdek sog‘lig‘ining holatiga doir ma’lumotlarni uning manfaatini ko‘zlagan holda taqdim etish mumkin bo‘lgan shaxslarni tanlash;
 ixtiyoriy tibbiy sug‘urta doirasida tibbiy xizmatlardan foydalanish;
 tibbiy yordam ko‘rsatish vaqtida sog‘lig‘iga zarar yetkazilgan taqdirda ko‘rilgan zararning o‘rnini qonunda belgilangan tartibda qoplanishini talab qilish;
 o‘z huquqlari va qonuniy manfaatlarini himoya qilishi uchun huzuriga advokat yoki boshqa qonuniy vakil chaqirtirish;
 tibbiy tekshiruv natijalari, kasallikning mavjudligi va uning tashxisi, tibbiy yordam ko‘rsatish usullari, ular bilan bog‘liq xavf, tibbiy aralashuvning mumkin bo‘lgan turlari va ularning oqibatlari haqida ma’lumot olish;
 tibbiy yordam olishga bo‘lgan huquqlari buzilgan taqdirda, bevosita yoki qonuniy vakili orqali davolash muassasasining rahbari yoki boshqa mansabdor shaxsiga nisbatan yuqori boshqaruv organiga yoki sudga shikoyat qilish.
 4. Tibbiy yordam so‘rab murojaat qilgan chet el fuqarolari va fuqaroligi bo‘lmagan shaxslar quyidagilarga majbur:
 tibbiyot xodimlariga o‘zlarida jamoat salomatligi uchun xavf tug‘diradigan kasalliklar, odamning immunitet tanqisligi virusi mavjudligi to‘g‘risida xabar berish, shuningdek boshqa odamlar bilan aloqada bo‘lganda ehtiyot choralarini ko‘rish;
 tibbiyot xodimlarini ularda oldin aniqlangan dori vositalarini qabul qilishga allergik reaksiyalar va boshqa nojo‘ya ta’sirlar mavjudligi haqida xabardor qilish;
 davolovchi shifokor tomonidan belgilangan davolash tadbirlariga rioya qilish.
 5. Chet el fuqarolari va fuqaroligi bo‘lmagan shaxslarga shoshilinch tibbiy yordam, kechiktirib bo‘lmaydigan tibbiy yordam va tez tibbiy yordam bepul ko‘rsatiladi.
 6. Chet el fuqarolari va fuqaroligi bo‘lmagan shaxslarga rejali tibbiy yordam O‘zbekiston Respublikasi Sog‘liqni saqlash vazirligi bilan kelishgan holda davolash muassasasi tomonidan tasdiqlanadigan tariflar asosida amalga oshiriladi.
 7. Tibbiy xizmatlarga haq to‘lash chet el fuqarolari va fuqaroligi bo‘lmagan shaxslar tomonidan milliy valyuta — so‘mda amalga oshiriladi.
 8. Chet el fuqarosi yoki fuqaroligi bo‘lmagan shaxs shifokor ko‘rigidan o‘tish uchun davolash muassasasining maslahat poliklinikasiga murojaat qiladi.
 Bunda, agar zarurat bo‘lsa, chet el fuqarosi yoki fuqaroligi bo‘lmagan shaxs tomonidan yoxud uning xohishiga ko‘ra davolash muassasasi tomonidan tarjimon jalb etilishi mumkin.
 Tarjimonning xizmatiga haq to‘lash bilan bog‘liq xarajatlar chet el fuqarosi yoki fuqaroligi bo‘lmagan shaxs hisobidan qoplanadi.
 9. Chet el fuqarosi yoki fuqaroligi bo‘lmagan shaxs davolash muassasasiga tibbiy yordam so‘rab murojaat qilganda, davolash muassasasi tomonidan uning shaxsini tasdiqlovchi hujjatlari (chet el fuqarosining va fuqaroligi bo‘lmagan shaxsning identifikatsiyalovchi ID-kartasi, milliy pasporti yoki chet davlat fuqaroligiga mansubligini tasdiqlovchi boshqa hujjatlar), shuningdek ixtiyoriy tibbiy sug‘urta polisi ma’lumotlari (mavjud bo‘lsa) ko‘zdan kechiriladi hamda ular haqidagi ma’lumotlar tibbiy hujjatlarda (ambulator karta, kasallik tarixi va undan ko‘chirma) yozma yoki elektron shaklda qayd etiladi.
 10. Tibbiy yordam ko‘rsatishdan oldin chet el fuqarosi yoki fuqaroligi bo‘lmagan shaxsdan, shuningdek agar chet el fuqarosi yoki fuqaroligi bo‘lmagan shaxs o‘n to‘rt yoshga to‘lmagan yoxud muomalaga layoqatsiz deb topilgan bo‘lsa, uning qonuniy vakilidan tibbiy aralashuvga yozma ravishda rozilik olinadi.
 11. Tibbiy aralashuvga rozilik chet el fuqarosi yoki fuqaroligi bo‘lmagan shaxs yoxud uning qonuniy vakilining (chet el fuqarosi yoki fuqaroligi bo‘lmagan shaxs o‘n to‘rt yoshga to‘lmagan yoxud muomalaga layoqatsiz deb topilgan bo‘lsa) imzosi, shuningdek bemorning ixtiyoriy roziligini olgan shifokor imzosi bilan tasdiqlanadi.
 12. Tibbiy yordam ko‘rsatishda chet el fuqarosi yoki fuqaroligi bo‘lmagan shaxs tibbiy yordam ko‘rsatilishidan bosh tortgan taqdirda, bu haqda kasallik tarixida qayd etiladi.
 Bunda, shoshilinch tibbiy yordam ko‘rsatish zarur bo‘lgan hollarda tibbiyot xodimi tomonidan unga birinchi tibbiy yordam ko‘rsatilishi zarur.
 13. Narkologik kasalliklarga (surunkali alkogolizm, giyohvandlik, zaharvandlik) chalingan yoki ruhiy holati buzilgan shaxslarni majburiy davolash O‘zbekiston Respublikasining “Narkologik kasalliklar profilaktikasi va ularni davolash to‘g‘risida”gi hamda “Psixiatriya yordami to‘g‘risida”gi qonunlarida belgilangan tartibda amalga oshiriladi.
 14. Chet el fuqarosi yoki fuqaroligi bo‘lmagan shaxs birlamchi tibbiy-sanitariya yordami muassasalarida (oilaviy shifokor punktlari, oilaviy poliklinikalar va markaziy tuman (shahar) ko‘p tarmoqli poliklinikalari) yuqumli kasalliklarga qarshi ixtiyoriy ravishda bepul profilaktik emlanishi mumkin.
 15. Chet el fuqarosi yoki fuqaroligi bo‘lmagan shaxsning tibbiy hujjatlari (ambulator karta, kasallik tarixi va undan ko‘chirma) davlat tilida to‘ldiriladi.
 Bunda, chet el fuqarosi yoki fuqaroligi bo‘lmagan shaxsning iltimosiga ko‘ra, tibbiy hujjatlar mazkur Nizomning 8-bandiga muvofiq jalb etilgan tarjimon tomonidan chet el fuqarosi yoki fuqaroligi bo‘lmagan shaxs ko‘rsatgan tilga tarjima qilinishi mumkin.
 16. Tarjima qilingan tibbiy hujjatlar (ambulator karta, kasallik tarixi va undan ko‘chirma) davolash muassasasi rahbari tomonidan tasdiqlanadi va chet el fuqarosi yoki fuqaroligi bo‘lmagan shaxsga (yoki qonuniy vakiliga) topshiriladi.
 17. Davolash muassasasining mansabdor shaxslari chet el fuqarolari yoki fuqaroligi bo‘lmagan shaxslarga tibbiy yordam ko‘rsatishda ularning sog‘liqni saqlashga bo‘lgan huquqlarini buzganlik yoki sog‘lig‘iga zarar yetkazganlik uchun javobgar hisoblanadi.
 18. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.